b"\n_START_ARTICLE_\nCasa Cochs\n_START_SECTION_\nDescripci\xc3\xb3\n_START_PARAGRAPH_\nEdifici cantoner, de planta quadrada. L'acc\xc3\xa9s principal \xc3\xa9s al carrer de Prat de la Riba. Est\xc3\xa0 format per planta baixa i entres\xc3\xb2l, amb encoixinat de pedra com a s\xc3\xb2col de l'edifici i que segueix l'alineaci\xc3\xb3 del carrer. El cos alt \xc3\xa9s destinat a habitatges, tres pisos a base d'obra vista, amb quatre fa\xc3\xa7anes. Presenta obertures rectangulars emmarcades per llindes i muntants de pedra. Hi ha grups de tres finestres en el centre de cada pis amb front\xc3\xb3 circular. Remata horitzontalment l'edifici un r\xc3\xa0fec molt sortit. La porta principal, al carrer de Prat de la Riba, presenta emmarcat amb llinda de pedra i d\xc3\xb3na pas al vest\xc3\xadbul, de gran al\xc3\xa7ada, amb ornamentaci\xc3\xb3 de pedra, guix i fusta. Escala centrada i dos apartaments per planta als pisos. La planta baixa i l'entres\xc3\xb2l s\xc3\xb3n oficines. \xc3\x89s, potser, l'\xc3\xbaltima casa senyorial que es construeix a Reus, de concepci\xc3\xb3 noucentista en el disseny de la fa\xc3\xa7ana principal, evoluciona cap a un racionalisme modern, com es pot veure en les cotxeres del carrer de Pr\xc3\xb2sper de Bofarull, al lateral dret de l'edifici.\n_START_SECTION_\nHist\xc3\xb2ria\n_START_PARAGRAPH_\nEl solar formava part origin\xc3\xa0riament dels terrenys del Convent dels Carmelites. \xc3\x89s un dels edificis m\xc3\xa9s notables constru\xc3\xafts per la burgesia reusenca amb el poder econ\xc3\xb2mic consolidat despr\xc3\xa9s de la Guerra Civil. Els Cochs, foren uns dels m\xc3\xa9s destacats comerciants dedicats a l'exportaci\xc3\xb3 de tota mena de productes agraris."